觀國朝故事  其三
作者：王十朋
朝代：宋

paragraphs: 昔在元祐初，朝廷用老成。
元惡首竄殛，賢雋皆彙征。
簾幃八年政，內外咸清明。
四夷各自守，天下幾太平。
紹聖黨論起，宵人壞典刑。
二蔡唱繼述，曲學尊金陵。
忠良投海島，黨籍編姓名。
春秋亦獲罪，學者專三經。
心術遂大壞，風俗從此傾。
養成前日禍，中原厭羶腥。
我欲著一書，善惡深勸懲。
姦諛誅朽骨，潛德發幽馨。
六賊未足罪，禍端首熙寧。